### Beslutningstema

Der tages beslutning om dispensation til facaderenovering, [adresse] 59, Tønder.

### Sagsfremstilling

Ejeren af ejendommen [adresse] har i samspil med ARKKON arkitekter indsendt en ansøgning om at ændre ejendommens anvendelse fra erhverv til privat, og har i den forbindelse søgt om facaderenovering da den nuværende facade er tilpasset erhverv i form af to store vinduespartier, der egner sig til transparens af det indvendige og vinduesudstilling. Ansøgningens forslag til renovering af facaden udgør isætning af to tilpassede træ vinduer. Herved drejer sagen sig om hvorvidt facaden skal bringes tilbage til sit oprindelige udtryk og identitet i renoveringen, da facaden er født med to karnapper.

Forvaltningen havde et fysisk møde med ejeren/bygherre og arkitekt d. 11.06.2025, her begrunder ejeren,

*"Køb af ejendommen er til udlejningsformål, og ejeren mener derfor ikke at en karnap vil være hensigtsmæssig ift. privatisering af anvendelse"*

*"Ejendommen overfor og lidt rundt, har isat samme/lignende type træ vinduer som de søger om i facaderenoveringen"*

Ejendommen er beliggende på adressen [adresse], matr.nr. 479, Tønder, og befinder sig indenfor lokalplan nr. 051-610 for [adresse]. Ejendommen er udpeget som bevaringsværdig med SAVE-værdien 3.

Lokalplanen foreskriver i § 7.1 at eksisterende bebyggelse, herunder bevaringsværdige bygninger, sidehuse og baghuset, kun må ombygges eller på en anden måde ændres med tilladelse fra Kommunalbestyrelsen, f.eks. ved tilbageføring, renoveringer, udskiftninger eller ændringer af klimaskærm. Ved renoveringer, istandsættelser og udskiftninger skal der tages udgangspunkt i bygningens oprindelige materialer, arkitektur og byggestil. Lokalplanen foreskriver derudover i § 7.4 At ved større ombygningsarbejder, ændringer og renoveringer skal facaden så vidst muligt føres tilbage til sin oprindelige fagdeling.

Ansøgningens facaderenovering er i strid med lokalplanens bestemmelse om, at ved renoveringer skal der tages udgangspunkt i bygningens oprindelige arkitektur, og at det så vidt muligt skal føres tilbage til sin oprindelige fagdeling.

I lokalplanområdet har der været fokus på at opretholde og genetablere bygningers oprindelig arkitektur og byggestil, da det spiller en væsentlig rolle for områdets visuelle karakter, og med det skaber en sammenhængende fortælling for området.

Udvalget bedes tage stilling til valg af scenarie

* Scenarie A: Der dispenseres til isætning af tilpassede trævinduer i stedet for karnapper, hvilket medfører en udviskning af muligheden for at genskabe et væsentligt arkitektonisk og historisk lag i bygningens udtryk.
* Scenarie B: Det betinges, at bygningens ene eller begge karnapper genetableres som led i facaderenoveringen, hvilket muliggør en genskabelse af et væsentligt arkitektonisk og historisk lag i bygningens udtryk.

### Lovgrundlag

Planloven

### Indstilling Fagchefen for Klima, Plan og Udvikling indstiller,

at Udvalget tager stilling til valg af scenarie for dispensation til facaderenovering.

### Beslutning

Teknik og Miljøudvalget sender sagen tilbage til forvaltningen.